Christian Wolther

Christian Wolther (født 20. september 1964 i Oslo) er en norsk billedkunstner og forfatter, dramatiker, regissør, filosof og pedagog, samt tidligere teaterkritiker og kunstskribent. Han har vært aktiv som filosof med sin egen YouTube kanal siden 2012. Siden 2005 har han vært bosatt i Frankrike og i Thailand, foruten Norge. I januar 2011 hadde Wolther separatutstillingen UNTITLED OCEAN i The National Gallery of Thailand.

Arbeid 
Som billedkunstner arbeider Wolther i en abstrakt stil innen maleriet, og med en tydelig kontemplativ og fenomenologisk holdning innen foto, video og installasjon. Han bruker ofte tekst på lerreter og i installasjoner. Wolther arbeider innenfor flere disipliner.

I 2008 og i 2009 var han Artist in residence ved Khon Kaen University i Thailand, og avsluttet sitt opphold der som gjestelærer og kunstner med utstillingen «REFLECTIONS» i The Museum of Art and Culture, Khon Kaen University (januar-februar 2009). Bangkok Post (Reflections on modern art: Norwegian artist discourses art/Buddhism in new exhibition, 19. februar 2009) tok opp et sentralt tema ved utstillingen ved å betone Wolthers perspektiv på mulige forbindelseslinjer mellom Buddhistisk filosofi og persepsjons-fenomenologiske forhold som kan ligge til grunn for kunstproduksjon og for kognisjon, forøvrig.  

Som dramatiker og regissør har han arbeidet tildels med filosofisk tematikk, som for eksempel i stykkene «Terskel» (Det norske teatret, 1994, med Tom Tellefsen som skuespiller. Om tid og rom som eksistensielle opplevelser: Morgenbladet juni 1994: Mer abstrakt enn Beckett) og Den Åttende Dagen (Black Box Teater, 1992, med Kim Haugen og Kjetil Skøien som skuespillere. Tablå i svart boks, Dagbladet, april 1992), der spørsmål om språkets og erkjennelsens muligheter og begrensninger står sentralt, men også med lettere ting, som komedie og satire som medforfatter for revyen In the Ghetto (Det Åpne Teater, Oslo, 1996). Andre forestillinger med et erkjennelsesteoretisk og filosofisk tema, men i et mer humoristisk perspektiv var Det vet du ingenting om (Volapuk (stiftelse) 1993), og Aria Variata (performance med danserinnen Monica Emilie Herstad, 1997.) Wolther ble også invitert som gjestelærer til Statens Teaterhøgskole (Oslo, 1997) med et treningsopplegg fundert på hans metodikk som pedagog: Skuespillerens Fire Disipliner: Pust, Stemme, Bevegelse og Persepsjon.

Wolther har publisert poesi og prosa i to antologier på Aschehoug Forlag (Stemmer i et hus I (1993) og II (1996) og virket som teaterkritiker for Klassekampen (1995) og Morgenbladet (1993) samt publisert artikler i Spillerom Tidsskrift for Scenekunst (1996 og 1997) og i KUNSTforum (2013). 

Wolthers multimediale arbeid som billedkunstner viser ofte et politisk eller et kulturpolitisk engasjement. Et tydelig budskap og perspektiv fra hans utstillingsprosjekter kan sies å være at kunstens oppgave i fremtiden kunne være å overskride sin vanlige posisjon som leverandør av objekter og konsepter og kunstverk i seg selv, for så i større grad å bli en samfunnsengasjert holdning og strategi i den enkelte utøver av kunst og estetikk, hvor de kunstneriske arbeider fungerer mer som en representasjon for en relevant og nødvendig filosofisk og vitenskapelig forskning og praksis, til fordel for samfunnets utvikling generelt sett, istedenfor at kunsten skal være begrenset av det mer institusjonaliserte kunstsynet, hvor verdien av arbeidet ligger i det konkrete kunstverket, konseptet eller objektet i seg selv. Det følgende sitatet fra åpningen av hans kunstbok Untitled Ocean, oversatt fra engelsk, tydeliggjør dette perspektivet: «Kunst skulle være holdning og strategi innen samfunn og menneskehet, fordi kunst som objekt og konsept ikke er like - filosofisk sett - gyldige lenger, og derfor heller ikke har samme interesse eller verdi som tidligere, utenfor deres respektive rammeverk. Vi trenger nå å forbedre holdninger og strategier til fordel for verdenssamfunnets videre utvikling. Kunst som holdning og strategi, og som refleksjon og bærer av kunnskap, fra både estetiske disipliner og fra vitenskap og filosofi, synes mer relevant for fremtiden. Siden alt idag kan sees som kunst, kan også samfunnet og den videre utviklingen av kunnskap sees som kunst. Fremtidens kunstverk kunne være samfunnet og menneskeheten selv.» 

Wolther har utgitt to kunstbøker, Reflections (til separatutstillingen Reflections i Museum of Art and Culture, Khon Kaen University, Thailand) fra 2008, og Untitled Ocean (til separatutstillingen Untitled Ocean i The National Gallery of Thailand) fra 2011.

Utvalgte arbeider 
 2011. UNTITLED OCEAN. Separatutstilling, The National Gallery of Thailand, Bangkok.  Katalog på 270 sider.
 2009. REFLECTIONS. Separatutstilling i Museum of Art and Culture, Khon Kaen, Thailand.  Katalog på 200 sider.
 2003. ARIA VARIATA. Film og video-arbeider, Norge, Frankrike, Sri Lanka.
 1996. THRESHOLD/ETERNITY HAS BEGUN. Teaterforestilling samt performance-art, MOT International Theatre Festival, Skopje, Makedonia.
 1996. PERIISSEM NISI PERIISSEM. Performance-art og kunstinstallasjon, Paris, Oslo, Athen, Århus, Humlebæk.
 1995. ETERNITY HAS BEGUN. Performance-art og kunstinstallasjon som happening, The Living Art Museum, Reykjavik, Island.
 1995. HAMLET TRANSAVANTGARDE. Teatertablåer for 20 unge nordiske skuespillerstudenter samt kunstinstallasjon. Kalmar Slott, Sverige.
 1994. TERSKEL. Teaterforestilling, Det Norske Teatret, Dramatikkfestivalen.
 1992. DEN ÅTTENDE DAGEN. Teaterforestilling, Black Box, Oslo.

Referanser

Eksterne lenker 
 
 christianwolther.net
 Christian Wolther Museum
 

Norske kunstnere
Fødsler i 1964